På borgmesterkontoret i Aalborg kipper man med flaget. Her glæder man sig over, at der kommer 219 arbejdspladser til kommunen. -Det er glædeligt, at man omsider, efter så mange års snak, nu kommer med en troværdig plan på at flytte statslige arbejdspladser. Det vil være med til at styrke det nordjyske erhvervsliv, siger Thomas Kastrup-Larsen (A), borgmester i Aalborg kommune. Borgmesteren er ikke nervøs for, at der er job til eksempelvis medfølgende ægtefæller. -Inden for det seneste år er der skabt 1100 nye job i Aalborg Kommune alene, så vi skaber mange nye arbejdspladser nu, Det lå i kortene, at Geodatastyrelsen skulle give lidt flere arbejdspladser, end de 97, der blev offentliggjort i dag. Men det slår ikke skår i borgmesterens glæde. -Jeg er også rigtig glad for, at vi ikke er de eneste, der har fået noget, at eksempelvis Hjørring har fået nogle arbejdspladser, og vi har fået 500 i det nordjyske område.

Referat:
I Aalborg kommune er borgmesteren tilfreds og glad på hele Nordjyllands vegne.